กทม. ประสานกองบัญชาการตำรวจนครบาล จัดเจ้าหน้าที่ดูแลความปลอดภัยให้กับผู้ใช้สิทธิเลือกตั้ง คาดทราบผลนับคะแนนอย่างไม่เป็นทางการเวลา 22.00 น.
นายขจิต ชัชวานิชย์ ปลัดกรุงเทพมหานคร เปิดเผยว่า เพื่อเป็นการอำนวยความสะดวกให้กับผู้ไปใช้สิทธิเลือกตั้งในพื้นที่กรุงเทพมหานคร ได้ประสานงานกับกองบัญชาการตำรวจนครบาล จัดเจ้าหน้าที่คอยดูแลความปลอดภัยให้กับเจ้าหน้าที่ประจำหน่วย รวมทั้งดูแลความปลอดภัยประชาชนในด้านต่าง ๆ ไว้เรียบร้อยแล้ว ซึ่งหน่วยเลือกตั้งในกรุงเทพมหานครทั้ง 6,328 หน่วย มีความพร้อมอย่างเต็มที่ พร้อมเชิญชวนประชาชนออกไปใช้สิทธิเลือกตั้งได้ตั้งแต่เวลา 8.00 – 17.00 น. โดยเตรียมบัตรประจำตัวประชาชน หรือบัตรที่ทางราชการออกให้ รวมทั้งสามารถใช้บัตรประจำตัวประชาชนในรูปแบบดิจิทัล ผ่านทางแอปพลิเคชัน THAI D เพื่อแสดงต่อเจ้าหน้าที่ประจำหน่วยในการใช้สิทธิเลือกตั้งได้ พร้อมแนะนำให้ไปตั้งแต่ช่วงเช้า เพราะสภาพอากาศยังไม่ร้อนและยังไม่มีฝนตก ทั้งนี้ ภายหลังจากปิดหีบเลือกตั้งในเวลา 17.00 น. แล้ว คาดว่าจะสามารถทราบผลการนับคะแนนในกรุงเทพมหานครอย่างไม่เป็นทางการ ได้ในเวลาประมาณ 22.00 น.